Kažimír, Peter, podpredseda vlády a minister financií SR (2012-09-11):
Ja by som veľmi krátko zareagoval na vystúpenie pani poslankyne. Úplne otvorene priznávam, že toto je veľmi ťažká téma. Ochrana spotrebiteľov na finančnom trhu je ťažká téma, kde spotrebitelia, štát, dlhodobo ťahajú za kratší koniec a ťahajú za ten kratší koniec preto, pretože zaostávajú za veľmi sofistikovaným partnerom, oponentom, často nepriateľom na tej druhej strane, a to sú práve poskytovatelia finančných služieb. Veľmi dobre viete, že je to obrovská informačná asymetria medzi tými, ktorí finančné služby, veľmi sofistikované služby, tovary, poskytujú občanom, dosahujú zisky, nemalé zisky práve na poskytovanie týchto služieb, sú to voľné trhové služby a sú to proste služby, ktoré prišli, samozrejme, spolu so zvyšovaním životnej úrovne na Slovensku, spolu so zapájaním sa do európskej integrácie, spolu s trhovejším spôsobom života, ale aj s doslova trhovejším spôsobom života, aj keď sme krajina, ktorá má malú mieru zadlženia obyvateľstva, aj keď sme krajina, ktorá v porovnaní so starými demokraciami v Európe patrí ku krajinám, ktoré z hľadiska ich obyvateľov sú veľmi konzervatívni, sú veľmi opatrní z pohľadu toho, že neradi žijú na dlh. Väčšinou žijú na dlh preto, že na ten dlh žiť musia. nerobia to z hľadiska spôsobu života, ktorý je, bohužiaľ, v niektorých iných, západnejších demokraciách úplne princípom života žiť na dlh. Tu musím povedať, že štát, priznávam to, priznávam to aj z hľadiska vlastnej účasti, štyri roky v pozícii štátneho tajomníka so zodpovednosťou za tú tému, štát doteraz urobil málo na tejto strane a takisto musím povedať, že je to beh na dlhé trate. Je to beh na dlhé trate, lebo na začiatku a na konci musí byť lepšia informovanosť spotrebiteľa, väčšia gramotnosť, a tá sa nedá dosiahnuť ani zo dňa na deň, nedá sa dosiahnuť informačnými kampaňami platenými práve poskytovateľmi tých služieb a dokonca ani slávnymi celebritami, ktoré sú namontované do pozície kvázi ombudsmanov, napríklad, ktorí majú chrániť túto ochranu, týchto spotrebiteľov. Ja už som vás na minulých schôdzach informoval o zámere vlády, zámere rezortu financií postaviť a predstaviť vám komplexný zákon o ochrane spotrebiteľa, ktorý bude konečne riešiť aj problém inštitucionálnej podpory, pretože nerád, ale priznávam to, ani inštitucionálna podpora ochrany spotrebiteľa v tejto krajine nie je riešená. Poviem to popravde. Ak prídu nejaké námietky od spotrebiteľov, ktorí sa sťažujú na Slovenskú obchodnú inšpekciu, sťažujú sa na ministerstvo financií, sťažujú sa v centrálnej banke, sťažujú sa rezortu spravodlivosti, tak de facto neexistuje zo zákona miesto, ktoré by bolo komplexne schopné vybaviť takúto sťažnosť. Popravde, poviem to tak, ako to je, ak príde takáto sťažnosť na rezort financií, je postúpená dohľadu Národnej banky. Národná banka je v takej pozícií Dr. Jekyll, Mr. Hyde, pretože dohľad, tak ako je postavený roky v tejto krajine, v prvom rade sleduje to, čomu sa hovorí finančná stabilita, po slovensky, sleduje ziskovosť bánk, čím väčší zisk banky, tým väčší kapitál, tým väčšia kapitálová primeranosť. Ten klient je naozaj na druhom, treťom, nechcem hovoriť, na ktorom mieste. Bude pred nami rozhodnutie ako a komu zveriť inštitúciu ochrany spotrebiteľa na finančnom trhu, bude pred nami úloha ako podporiť spotrebiteľské združenia, pretože my sme aj krajinou, ktorá má nedostatočnú, by som povedal, takú občiansku pripravenosť, občiansku ochotu venovať sa takejto problematike. A to nehovorím teraz o finančných službách, poznáte pani Černú, ktorá tu proste celé roky propagovala v podstate ochranu spotrebiteľa ako takého, a koľko poznáte takých ďalších ľudí, nástupcov takéhoto človeka, ktorý zaznel vo verejnosti, ktorého slovo malo nejakú váhu. Čiže bol tu pokus pri zavádzaní eura, kde pri zavádzaní eura boli veľké obavy zo zneužitia práve zmeny meny slovenskej koruny na euro. Práve zneužitie tohto procesu pri zvyšovaní cien, snažili sme sa dokonca financovať, pomáhať takýmto združeniam, ale v tejto krajine to akosi nemá kultúru, nemá to nejakú minulosť, nejaký trackrecord, na ktorý by sme mohli nadviazať, z tohto pohľadu zrejme sa bude treba obrátiť na štát, aby štát vynaložil časť prostriedkov aj na podporu takýchto spotrebiteľských združení. Ja k témam, ktoré tu boli spomenuté, môžem len povedať, že sme otvorení, ak sú konkrétne návrhy, ak sú otázky, na ktoré máme možnosť odpovedať z hľadiska príslušných sekcií na ministerstve financií, dávam slovo, ako som ho dal pred dvoma schôdzami poslancovi Beblavému pri jeho návrhoch, že sme pripravení komunikovať a sme, samozrejme, ochotní aj akceptovať pozmeňovacie návrhy, dokonca spolupracovať na pozmeňovacích návrhoch, aby mali taký typ legislatívnej podoby, aby boli vykonateľné, pretože sú to komplikované zákony a robiť ich na kolene je naozaj niekedy obtiažne. Čiže tu je podaná ruka, ak vás môžeme vyslyšať, konkrétne vás, pani poslankyňa, alebo ďalších kolegov poslancov, a to je úplne jedno, z ktorého klubu, sme pripravení počúvať, ale táto téma je hodná naozaj komplexnej starostlivosti, a nie počas jednej, dvoch schôdzí, ale počas niekoľkých volebných období. Až potom sa dostaví nejaký výsledok, lebo je pravdou, že poskytovanie finančných služieb je nie raz spojené aj s totálnym zlyhaním a ruinovaním celých rodín, môžu byť s tým spojené tragédie celých rodín a konkrétnych ľudí. Ďakujem.